text: আবুল ফাতাহ মুহাম্মদ ইয়াহইয়া (১৯৫৪ — ২০১৭) ছিলেন একজন বাংলাদেশি ইসলামি পন্ডিত, হানাফি সুন্নি আলেম, ধর্মীয় লেখক এবং গবেষক। তিনি বেফাকুল মাদারিসিল আরাবিয়া বাংলাদেশের যুগ্ম মহাসচিব এবং জামিয়া শরইয়্যাহ মালিবাগ, ঢাকার উপাচার্য ছিলেন। তার লেখা কয়েকটি বই কওমি মাদ্রাসার পাঠ্যক্রমে অন্তর্ভুক্ত রয়েছে।
  
  জন্ম ও বংশ
  ইয়াহইয়া ১৯৫৪ সালের ৫ ফেব্রুয়ারি মোমেনশাহী জেলার তারাকান্দা থানাধীন মালিডাঙ্গা গ্রামে ফরায়েযী বংশের এক সম্ভ্রান্ত আলেম পরিবারে জন্মগ্রহণ করেন। পিতা মাওলানা মিয়া হুসাইন ছিলেন একজন আলেম। তিনি দারুল উলুম দেওবন্দে অধ্যায়নকালে কুরআন পড়ার সময় নবী ইয়াহইয়ার খোদাভীরুতার বর্ণনায় অভিভূত হয়ে সংকল্প করেছিলেন যে, তিনি তার প্রথম সন্তানের নাম ‘ইয়াহ্ইয়া’ রাখবেন। সে হিসেবে জন্মের পর পিতা তাঁর নাম রেখেছিলেন ‘ইয়াহ্ইয়া’। ছাত্রজীবনে তাঁর এক শিক্ষক তাঁকে ‘আবুল ফাতাহ’ নামে অভিহিত করেন। পরে তিনি ‘আবুল ফাতাহ মুহাম্মাদ ইয়াহইয়া’ এই যুক্ত নামেই পরিচিত হন।
  
  শিক্ষা জীবন
  তিনি মায়ের কাছে এবং গ্রামের মক্তবে প্রাথমিক শিক্ষা লাভ করেন। এরপর পূর্ব চাঁদশ্রী সরকারী প্রাথমিক বিদ্যালয়ে  ভর্তি হন। ১৯৬৫ সালে মোমেনশাহী জামিয়া ইসলামিয়ায়  ভর্তি হয়ে উর্দু ও ফারসীখানার পাঠ সমাপ্ত করেন।
  
  স্বাধীনতা-পরবর্তীকালে মাদ্রাসা শিক্ষা ধীরগতি হয়ে পড়ায় তিনি বাড়িতে চলে যান। তখন পারিবারিক আর্থিক অনটনের কারণে কিছুদিন ব্যবসা করেন। এরপর আবার নানার বাড়ির কাছে কুতিকুরা করুয়াপাড়া উচ্চবিদ্যালয়ে সপ্তম শ্রেণিতে ভর্তি হন এবং দশম শ্রেণি পর্যন্ত লেখাপড়া করেন। এরপর আবার মাদ্রাসায় ভর্তি হন। মিযান থেকে শরহে জামী পর্যন্ত মোমেনশাহী জামিয়া ইসলামিয়ায় অধ্যয়ন করেন।
  
  পড়ালেখার পাশাপাশি অসুস্থ বাবার সেবা করার উদ্দেশ্যে শরহে জামী পড়েন জামিয়া ইসলামিয়া দারুল উলূম মাদানিয়াতে। সেখানে তার শিক্ষকদের মধ্যে আবু তাহের মেসবাহ অন্যতম। এরপর ১৯৭৯ সালে জামিয়া আরাবিয়া ইমদাদুল উলূম ফরিদাবাদ মাদ্রাসায় শরহে বেকায়া জামাতে ভর্তি হন।
  
  বেফাকুল মাদারিসিল আরাবিয়া বাংলাদেশের অধীনে অনুষ্ঠিত কেন্দ্রীয় পরীক্ষায় প্রথম বিভাগে প্রথম স্থান অধিকার করে উত্তীর্ণ হন। পরবর্তী বছরের মাঝেই তিনি চলে যান মোমেনশাহী ‘আশরাফুল উলুম বালিয়া’ মাদ্রাসায়। সেখানে জালালাইন পড়েন। মেশকাত পড়েন চট্রগ্রামের আল জামিয়া আল ইসলামিয়া পটিয়ায়। ১৯৮২-৮৩ সালে জামিয়া শরইয়্যাহ মালিবাগ, ঢাকা থেকে দাওরায়ে হাদীস (মাস্টার্স) সম্পন্ন করেন।
  
  কর্মজীবন
  ১৯৮৪ সালে তিনি সিলেট জেলার গাছবাড়ীতে অবস্থিত আকনী মাযাহিরুল উলুম মাদ্রাসায়  সহীহ মুসলিমের শিক্ষক হিসেবে কর্মজীবনের সূচনা করেন। পরবর্তী বছর জামিয়া শরইয়্যাহ মালিবাগ, ঢাকাতে শিক্ষক হিসেবে যোগদান করেন। দীর্ঘ চার বছর শিক্ষকতার পর জামিয়া শামসুল উলুম (পীরজঙ্গী) মাদ্রাসায় যোগদান করেন। তিন বছর সেখানে শিক্ষকতার পর পুনরায় তিনি জামিয়া শরইয়্যাহ মালিবাগ, ঢাকাতে চলে আসেন।
  
  ১৯৯৯ সালের শুরুর দিকে অত্র প্রতিষ্ঠানের উপাচার্য  পদে অধিষ্ঠিত হন এবং দীর্ঘ নয় বছর দায়িত্ব পালন করেন। বেফাকসহ জাতীয় পর্যায়ের কর্মকাণ্ডে অংশগ্রহণ বেড়ে যাওয়ায় স্বেচ্ছায় এ পদ হতে ইস্তফা দেন। এর পর থেকে মৃত্যু পর্যন্ত অত্র জামিয়ায় সিনিয়র মুহাদ্দিস হিসাবে কর্মরত থেকে সহীহ মুসলিমের দরস প্রদান করেছেন। ২০১৫ থেকে ২০১৬ পর্যন্ত জামিয়া আরাবিয়া নতুনবাগে সহীহ বুখারীর দরস প্রদান করেছেন। এরপর অসুস্থতার কারণে কর্মপরিধি সীমিত করে শুধু মালিবাগ জামিয়ার সাথে সংশ্লিষ্ট থেকেছেন।
  
  তিনি পনের বছর বেফাকুল মাদারিসিল আরাবিয়া বাংলাদেশের যুুুগ্ম মহাসচিব পদে দায়িত্ব পালন করেছেন।
  
  প্রকাশনা
  
   ইসলামী অর্থনীতির আধুনিক রূপায়ণ (বেফাকের ফযীলত/অনার্স ১ম বর্ষে পাঠ্য)
   আধুনিক রাষ্ট্রবিজ্ঞান ও ইসলাম
   ইসলামি আইন ও বিচার-ব্যবস্থা 
   হাদীস অধ্যয়নের মূলনীতি
   দেওবন্দ আন্দোলন : ইতিহাস ঐতিহ্য ও অবদান (বেফাকের ফযীলত/অনার্স ২য় বর্ষে পাঠ্য) 
   স্রষ্টা ও তাঁর স্বরূপ সন্ধানে
   ইসলামের দৃষ্টিতে পীর-মুরিদী
   মুজাহাদা ফী সাবীলিল্লাহ
   জেগে উঠো হে ঘুমন্ত শতাব্দী (কাব্যগ্রন্থ)
   ইসলাম ও সমাজ ব্যবস্থা
  
  এছাড়াও তার সম্পাদিত আরও কয়েকটি বই রয়েছে।
  
  মৃত্যু 
  তিনি ২০ মে ২০১৭ সালে মৃত্যুবরণ করেন, ইশার নামাযের পর জামিয়া শরইয়্যাহ মালিবাগে তাঁর জানাযার নামায অনুষ্ঠিত হয়। নামাযের ইমামতি করেন তার শিক্ষক নূর হুসাইন কাসেমী। পরের দিন গ্রামের বাড়িতে পারিবারিক কবরস্থানে তাকে দাফন করা হয়।
  
  আরও দেখুন
  
   মিজানুর রহমান সাঈদ
   জামিয়া শরইয়্যাহ মালিবাগ, ঢাকা
   দেওবন্দি বিশ্ববিদ্যালয়ের তালিকা
   দেওবন্দি ব্যক্তিত্বের তালিকা
  
  তথ্যসূত্র
  
  বহিঃসংযোগ
  ভিডিও— আবুল ফাতাহ মুহাম্মদ ইয়াহইয়া রচিত একটি কবিতা আবৃত্তি
  বই — দেওবন্দ আন্দোলন বইটির অনলাইন ভার্সন
  
  বিষয়শ্রেণী:২০১৭-এ মৃত্যু
  বিষয়শ্রেণী:১৯৫৪-এ জন্ম
  বিষয়শ্রেণী:দেওবন্দি ব্যক্তি
  বিষয়শ্রেণী:বাংলাদেশের ইসলামী চিন্তাবিদ
  বিষয়শ্রেণী:বাংলাদেশী মুফতি
  বিষয়শ্রেণী:ময়মনসিংহ জেলার ব্যক্তি
  বিষয়শ্রেণী:আল জামিয়া আল ইসলামিয়া পটিয়ার প্রাক্তন শিক্ষার্থী
  বিষয়শ্রেণী:জামিয়া ইসলামিয়া দারুল উলূম মাদানিয়ার প্রাক্তন শিক্ষার্থী
  বিষয়শ্রেণী:জামিয়া আরাবিয়া ইমদাদুল উলূম ফরিদাবাদ মাদ্রাসার প্রাক্তন শিক্ষার্থী
  বিষয়শ্রেণী:জামিয়া শরইয়্যাহ মালিবাগ, ঢাকার প্রাক্তন শিক্ষার্থী
  বিষয়শ্রেণী:সুন্নি ইসলামের পণ্ডিত
  বিষয়শ্রেণী:হানাফি ফিকহ পণ্ডিত
  বিষয়শ্রেণী:২০শ শতাব্দীর ইসলামের মুসলিম পণ্ডিত
  বিষয়শ্রেণী:বাংলাদেশী লেখক
  বিষয়শ্রেণী:বাংলাদেশী গবেষক
title: আবুল ফাতাহ মুহাম্মদ ইয়াহইয়া